Boston-ontploffings: Vermeende verdagte dood | Maroela Media
Vrydagoggend (Suid-Afrikaanse tyd) se skietvoorval en ontploffing by die Massachusetts-instituut van Tegnologie (MIT) waartydens 'n polisiebeampte dood is, hou glo verband met die twee ontploffings wat Maandagaand tydens die Boston-marathon plaasgevind het.
Volgens 'n plaaslike televisiekanaal is een verdagte, wat met Maandag se ontploffings verbind word, ná Vrydag se voorval vasgetrek tydens 'n wilde jaagtog deur Boston se strate. Die verdagte was glo in 'n botsing betrokke nadat hy geskiet is en is later in die hospitaal dood.
Die soektog na die tweede verdagte duur nog voort. Die polisie het studente en inwoners van Watertown versoek om binneshuis te bly, en om nie hul deure vir vreemdelinge oop te maak nie. Hulle het ook motoriste versoek om vir niemand stil te hou of om mense op te laai nie. Die gebied is afgesper in 'n poging om die verdagte te vind.
"Ons soek na die verdagte wat die wit pet dra," het 'n polisiebeampte aan die media gesê. Dié verdagte is een van twee wat op foto's verskyn wat deur die FBI vrygestel is.